Lögregla fór inn á Kópavogsvöll í gærkvöld þegar leikmenn svartfellska liðsins Buducnost Podgorica [Búduknost Podgoritsja] réðust að leikmönnum Breiðabliks. Formaður Kópacabana, stuðningssveitar Breiðabliks, segist aldrei hafa séð viðlíka hegðun hjá knattspyrnumönnum.
Þegar flautað var til leiksloka á Kópavogsvelli í gær þurfti lögregla að hafa hemil á leikmönnum Buducnost Podgorica, sem réðust að leikmönnum Breiðabliks. Leikið var um sæti í Sambandsdeild Evrópu í fótbolta og hafði Breiðablik sigurorð af svartfellska liðinu, 2-0. Þá hafði mark verið dæmt af Podgorica og tveir leikmenn liðsins litið rauða spjaldið. Mönnum var því heitt í hamsi. Þegar leikmenn Breiðabliks þökkuðu mótherjunum fyrir leikinn sauð uppúr. Reiðin virtist einna helst beinast gegn Damir Muminovic, leikmanni Breiðabliks, sem er Serbi. Hilmar Jökull Stefánsson er formaður stuðningssveitar Breiðabliks.
Hilmar segir að ekki hafi neitt verið við stuðningsmenn svartfellska liðsins að sakast. Þeir voru um fjörutíu talsins og hegðuðu sér vel eftir atvikum. Þeir sem verst létu voru handfylli leikmanna svartfellska liðsins, þjálfarinn og jafnvel meðlimir þjálfarateymisins. Hilmar hrósar þeim leikmönnum Podgorica sem reyndu að hafa hemil á liðsfélögum sínum.
Eins og áður sagði fóru Blikar með 2-0 sigur eftir að markalaust hafði verið í hálfleik. Síðari leikur liðanna fer fram ytra á fimmtudag.
Lögregla varð að skakka leikinn þegar uppúr sauð milli leikmanna Breiðabliks og svartfellska liðsins Buducnost Podgorica [Búduknost Podgoritsja] í gærkvöldi. Stuðningsmaður Breiðabliks segist aldrei hafa séð aðra eins hegðun á knattspyrnuvelli. 